**HOTEL SVEITSI – SUOMEN MONIPUOLISIN ELÄMYS- JA KOKOUSHOTELLI ON AVATTU**

[Primehotels](https://www.epressi.com/cms/goto.html?block=1&id=2693) 25.10.2017, 18:50

*Tervetuloa lehdistötilaisuuteen 26.10.2017 klo 12.00 Hotel Sveitsi, Härkävehmaankatu 4, 05900 Hyvinkää*

**TAUSTAA**

Rantasipi Sveitsi valmistui vuonna 1974. Huoneita oli tuolloin 194 ja neliöitä 16 970. Hotelli oli kukoistusvuosinaan 70-luvun loppupuoliskolla ja 80-luvulla yksi Suomen suosituimmista kongressi-, tapahtuma- ja elämyskeskuksista. Sveitsin vakiovieraisiin kuului esimerkiksi edesmennyt presidentti Urho Kekkonen ja hotellissa järjestettiin muun muassa lukuisia Miss Suomi -kisoja.

Syksyllä 2015 Sveitsin liiketoimintaa pyörittänyt hotellioperaattori Restel luopui Rantasipi Sveitsin liiketoiminnasta. Tuolloin joukko alueella asuvia tai toimivia kiinteistöalan sijoittajia ja asiantuntijoita päätti Hyvinkään kaupungin myötävaikutuksella kartoittaa legendaarisen hotellikiinteistön tulevaisuuden mahdollisuuksia.

Hyvinkään kaupungilla oli vireillä hankesuunnitelma peruskorjata viereinen uimahalli. Samalla kiinteistön sijainti pääkaupunkiseudun vaikutusalueella, sen monipuoliset hotelli-, ravintola-, kokous- ja tapahtumatilat, sekä Nuuksion, Vierumäen ja Vuokatin alueisiin verrattavat ulkoilu- ja vapaa-ajanviettopalvelut tekivät kokonaisuudesta mielenkiintoisen kehityskohteen.

Kartoitustyö johti Sveitsin kiinteistörahasto Ky:n perustamiseen, joka koostui yksityisistä sijoittajista. Hankkeen hotellioperaattoriksi valikoitui Primehotels Oy ja hotelli sai työnimekseen Spahotel Sveitsi.

Hankkeen ensimmäisen vaiheen toteutus käynnistyi huhtikuussa 2016. Hotellikiinteistö, sen huoneet, julkitilat, ravintolat, kokoustilat, vastaanotto peruskorjattiin ja sisustettiin täysin uudelleen. Samalla Hyvinkään uimahallin vastaanotto, kahvila, yleiset tilat ja saunaosasto saivat uuden ilmeen ja kaksi rakennusta yhdistettiin lämpimällä yhdyskäytävällä. Työ valmistui lokakuussa 2017 ja hotelli avasi ovensa yleisölle 10.10.2017.

**SUOMEN MONIPUOLISIN HOTELLI**

Vasta avatussa Hotel Sveitsissä on 182 uusittua, modernia ja viihtyisää huonetta, kolme ravintolaa, aulabaari ja kesäterassi sekä liki 30 kokoustilaa: auditorioita, kokoustiloja ryhmätyötiloineen ja tunnelmallisia kabinetteja.

**SUOMEN MONIPUOLISIN ELÄMYSHOTELLI**

Hotellin ja uimalan ohella kiinteistöissä toimivat viiden huippuluokan elokuvasalin Bio Rex, sisäseikkailupuisto Superpark, monipuolinen liikuntakeskus Fitpark, täyden palvelun kauneushoitola Beauty Spa Sveitsi, kiinalaisen lääketieteeseen perustuva Liangtse Wellness, herkullisia makunautintoja tarjoava KulmaDeli, WayOut Sveitsi, hammas- ja leukakirurgiaan erikoistunut Studiodent, sekä työhyvinvointipalveluihin keskittynyt Mind Dynamics.

**ENEMMÄN KUIN SUOMEN MONIPUOLISIN ELÄMYSHOTELLI**

Hotel Sveitsi sijaitsee keskellä Etelä-Suomen elämyksellisintä matkailu- ja vapaa-ajanviettoaluetta. Tarjolla on monipuolinen kirjo aktiviteetteja ja palveluita kaiken ikäisille luonnonystäville, liikkujille ja ainutlaatuisia elämyksiä etsiville: ympäristössä on muiden muassa luontopolkuja, n. 40km erimittaisia valaistuja ja vaihtelevia lenkkeily- ja hiihtoreittejä, n. 200 km huollettuja vaellusreittejä, nämä upeissa luonnonpuistomaisemissa, laskettelukeskus Sveitsi, jäähalli, curling, jalkapallokentät, golfkenttä, monipuolinen hevosurheilukeskus sekä Sveitsin luonto- ja eräyrittäjien palvelut.

**ENEMMÄN KUIN SUOMEN MONIPUOLISIN ELÄMYSHOTELLI: SUOMEN MONIPUOLISIN ELÄMYSKESKUS**

Hankkeen edetessä kävi selväksi, miten mittavasta ja ainutlaatuisesta kokonaisuudesta on kyse. Käsissämme ei ollut vain hotelli, vaan paljon enemmän – kokonainen elämyskeskus, jossa hotelli sekä sen nykyiset ja tulevat palvelut ovat vain osa kokonaisuutta. Koimme, että ”Spahotel”-nimi ei tehnyt oikeutta kokonaisuudelle. Hotellin nimi on ”Hotel Sveitsi”.

**MITÄ TULEVAISUUS TUO TULLESSAAN?**

Hyvinkään kaupunki on päättänyt laajentaa uimahalliaan ja peruskorjata sen vanhan allasosaston. Kaupunki etenee laajennuksen suhteen yhteistoimintasopimuksen mukaisessa nopeutetussa alkuperäisessä aikataulussa. Laajennus ja peruskorjaus tehdään kahdessa vaiheessa vuosina 2018 ja 2019. Laajennus ja peruskorjaus tulevat sisältämään kylpylä- ja spa-palveluille ominaisia elementtejä, mutta lopullista päätöstä uudistustoimenpiteiden sisällöistä ei vielä ole. Samalla kiinteistöyhtiö tutkii entisen yökerhon käyttötarkoitusta ja valmistelee investointipäätöstä wellness-osaston toteuttamiseksi. Jos wellness-osasto toteutetaan, sitä aletaan rakentaa 2018.

**MEDIAN YHTEYSHENKILÖT**

* Kiinteistöyhtiö ja kiinteistörahasto: **Kari Järvenpää**, +358 400 49 0922, [kari@finesco.fi](mailto:kari@finesco.fi)
* Visit Sveitsi: **Kari Järvenpää**, +358 400 49 0922, [kari@finesco.fi](mailto:kari@finesco.fi)
* Hotel Sveitsi & Primehotels Oy: **Taru Ojaharju-Latief,** +358 46 92 24 545, [taru@primehotels.fi](mailto:taru@primehotels.fi)

**HOTEL SVEITSI**

*Hotel Sveitsi on Suomen elämyksellisin hotelli keskellä perinteikästä Hyvinkään Sveitsin luonnonkaunista ja rauhallista matkailualuetta, nopeiden ja helppojen liikenneyhteyksien päässä pääkaupunkiseudulta. Tarjoamme ainutlaatuisen kokonaisuuden moderneja ja korkeatasoisia*

*hotelli-, kokous-, ravintolapalveluja sekä vapaa-ajanelämyksiä ihmisille, jotka arvostavat rauhaa, puhtautta ja raikkautta, maistuvaa ja terveellistä ruokaa ja juomaa sekä monipuolisia liikunta-, harrastus- ja hyvinvointipalveluita Etelä-Suomen kauneimmissa kangasmetsämaisemissa.*

**www.hotelsveitsi.fi**

*Primehotels on yksityinen suomalaisyritys, joka omistaa ja operoi korkeatasoisia hotelleja ympäri Suomen. Mieluummin kuin hotelliketju, olemme hotelliperhe. Jokainen hotellimme on itsenäinen, persoonallinen ja uniikki yksikkönsä – niin puitteiltaan kuin palveluiltaan. Meitä yhdistää aito intohimo vieraanvaraiseen palveluun. Meillä ei ole asiakkaita, vaan vieraita, joita palvelemme sydämellisesti, yksilöllisesti ja ammattitaidolla. Tehtävämme on kehittää, tukea ja auttaa hotelleitamme yhteisessä tavoitteessamme: tulla tunnetuksi Suomen parhaasta palvelusta.*

**www.primehotels.fi**